ไอเอ็นจีไทยบาลานซ์6เดือนปันผล25สต.
บลจ.ไอเอ็นจี จ่ายปันผลกองทุนไทยบาลานซ์ ฟันด์ รอบ 6 เดือน อัตรา 25 สตางค์ต่อหน่วย ชูผลงานแจ่ม ปันผลต่อเนื่อง
1 ก.ย. 2554

บลจ.ไอเอ็นจี จ่ายปันผลกองทุนไทยบาลานซ์ ฟันด์ รอบ 6 เดือน อัตรา 25 สตางค์ต่อหน่วย ชูผลงานแจ่ม ปันผลต่อเนื่อง 
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า กองทุนไทยบาลานซ์ ฟันด์ สามารถสร้างผลตอบแทนที่ดีให้กับผู้ลงทุนและจ่ายเงินปันผลอย่างสม่ำเสมอ หากพิจารณาผลตอบแทนตั้งแต่จัดตั้งกองทุน 18 ก.ค.2540- 29 ก.ค.2554 กองทุนมีผลตอบแทนรวม 319.30% สูงกว่าดัชนีเปรียบเทียบที่ 115.70% ปี 2553 กองทุนมีผลตอบแทนรวม 27.49% ขณะที่ดัชนีเปรียบเทียบอยู่ที่ 21.03% และผลตอบแทนย้อนหลัง 1 ปี ผลตอบแทนกองทุนอยู่ที่ 19.10% ดัชนีเปรียบเทียบที่ 16.01% 
นายต่อ กล่าวว่า เมื่อวันที่ 31 ส.ค. 2554 กองทุนได้ปิดสมุดทะเบียนเพื่อจ่ายเงินปันผล ครั้งที่ 19 สำหรับผลการดำเนินงานระหว่างวันที่ 1 ก.พ.-31 ก.ค.2554 ในอัตรา 0.25 บาทต่อหน่วย ซึ่งหากนับรวมเงินปันผลทั้งหมดที่จ่ายมาครั้งนี้จะมีจำนวนรวมถึง 15.607 บาทต่อหน่วย เฉพาะปี 2554 จ่ายเงินปันผลรวม 1.4220 บาทต่อหน่วย
“แม้ทิศทางหุ้นไทยในช่วงนี้จะผันผวนจากปัจจัยต่างประเทศทั้งเศรษฐกิจสหรัฐและวิกฤติหนี้ในยุโรป ทำให้ความเชื่อมั่นในการฟื้นตัวของเศรษฐกิจโลกเริ่มสั่นคลอน แต่เรามองว่าหุ้นเอเชีย โดยเฉพาะไทยยังเป็นทางเลือกที่ดี บริษัทจดทะเบียนกำไรโตต่อเนื่อง ไตรมาส 2 เพิ่มขึ้น 38% สูงกว่าคาดการณ์”นายต่อ กล่าว
อย่างไรก็ตามทิศทางหุ้นไทยยังผันผวนเป็นรอบๆ ตามปัจจัยต่างประเทศที่เข้ามากระทบ กองทุนเปิดไอเอ็นจีไทยบาลานซ์ฟันด์จึงเหมาะกับภาวะการลงทุนที่มีความผันผวน เพราะเป็นกองทุนผสมที่ลงทุนทั้งในหุ้นและตราสารหนี้ในประเทศ ผู้จัดการกองทุนมีการปรับน้ำหนักพอร์ตการลงทุนภาวะตลาดทำให้มีโอกาสในการสร้างผลตอบแทนได้ดีแม้ในภาวะผันผวน